Komission asetus (ETY) N:o 802/71, annettu 19 päivänä huhtikuuta 1971, tuoreiden leikkokukkien ja tuoreen leikkovihreän laatuvaatimuksista annetun asetuksen (ETY) N:o 316/68 muuttamisesta



Virallinen lehti nro L 088 , 20/04/1971 s. 0008 - 0008

Suomenk. erityispainos Alue 3 Nide 3 s. 0188

Tanskank. erityispainos: Sarja I Alue 1971(I) s. 0214

Ruotsink. erityispainos Alue 3 Nide 3 s. 0188

Englannink. erityispainos: Sarja I Alue 1971(I) s. 0238

Kreikank. erityispainos: Luku 03 Nide 6 s. 0182

Espanjank. erityispainos: Luku 03 Nide 4 s. 0177

Portugalink. erityispainos: Luku 03 Nide 4 s. 0177



KOMISSION ASETUS (ETY) N:o 802/71, annettu 19 päivänä huhtikuuta 1971, tuoreiden leikkokukkien ja tuoreen leikkovihreän laatuvaatimuksista annetun asetuksen (ETY) N:o 316/68 muuttamisesta EUROOPAN YHTEISÖJEN KOMISSIO, joka ottaa huomioon Euroopan talousyhteisön perustamissopimuksen, ottaa huomioon elävän kasviaineiston ja kukkaviljelytuotteiden yhteisen markkinajärjestelyn luomisesta 27 päivänä helmikuuta 1968 annetun neuvoston asetuksen (ETY) N:o 234/68(1) ja erityisesti sen 4 artiklan, sekä katsoo, että asetuksen (ETY) N:o 316/68(2) liitteen I VI luvussa "Pakkaaminen ja tarjontamuoto" säädetään, että yhden tarjontayksikön kappalemäärän on oltava viisi, 10 tai 10:llä jaollinen määrä, lukuun ottamatta tavanomaisesti yksittäin tai painon mukaan kaupan pidettäviä kukkia, kyseisen säännöksen soveltaminen ei anna kyseisten tuotteiden myyjille mahdollisuutta täysin vastata kysyntään niiden tiettyjen ostajien osalta, jotka haluavat käyttöönsä vakiohintaisia tarjontayksiköitä; laatuvaatimuksia on näin ollen tältä osin syytä tarkistaa uusien kaupallisten vaatimusten huomioon ottamiseksi, ja tässä asetuksessa säädetyt toimenpiteet ovat elävän kasviaineiston ja kukkaviljelytuotteiden hallintokomitean lausunnon mukaiset, ON ANTANUT TÄMÄN ASETUKSEN: 1 artikla 1. Korvataan asetuksen (ETY) N:o 316/68 liitteen I VI luvun A kohta seuraavasti: "Yhden tarjontayksikön (nipussa, kimpussa, laatikossa tai sen kaltaisessa) kappalemäärän on oltava viisi, 10 tai 10:llä jaollinen määrä. Kyseistä sääntöä ei kuitenkaan sovelleta: a) tavanomaisesti yksittäin kaupan pidettäviin kukkiin, b) tavanomaisesti painon mukaan myytäviin kukkiin, c) kukkiin, joiden osalta myyjä ja ostaja sopivat keskenään poikkeavansa tarjontayksikön kukkien määrää koskevista säännöksistä. Kyseinen poikkeaminen on hyväksyttävä ainoastaan tukkumarkkinoiden ulkopuolella toteutettavien liiketoimien osalta ja ainoastaan, jos: - tavara myydään suoraan vähittäiskauppiaalle tai vähittäiskauppiaan määräysten mukaisesti toimivalle myyntihintaan, joka on tukkukauppavaiheessa tarjontayksiköltä kiinteä, - tavaran mukana on lasku, lähetysluettelo tai muu asiakirja, jossa edellä tarkoitettu myyntihinta on mainittu, - tarjontayksikkö on pantu esille lopullisessa, asiakkaan vaatimassa ja lopulliselle kuluttajalle tarkoitetussa pakkauksessa. Tämän pakkauksen perusteella tavara voidaan tunnistaa." 2. Täydennetään asetuksen (ETY) N:o 316/68 liitteen I VII lukua seuraavasti: "F. Tarjontamuoto Jollei kukkien määrä tarjontayksiköltä ole VI luvun A kohdan säännöksiä vastaava, lähetyslaatikoiden merkinnöistä on käytävä ilmi niihin sisältyvien tarjontayksiköiden tarkka kokoonpano." 2 artikla Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 19 päivänä huhtikuuta 1971. Komission puolesta Puheenjohtaja Franco M. MALFATTI (1) EYVL N:o L 55, 2.3.1968, s. 1 (2) EYVL N:o L 71, 21.3.1968, s. 8